**PÁLYÁZATI FELHÍVÁS**

Az Interreg VI-A Romania-Hungary Program „Romanian-Hungarian Cross-Border Cultural Living Lab” című pályázat keretében

**„Amatőr Képzőművészeti Tehetségkutató pályázatra”**

**Hajdú-Bihar Vármegye Önkormányzata képzőművészeti pályázatot hirdet
18-40 év közötti, amatőr alkotóművészek részére.**

**1. A pályázati program célkitűzései**

Hajdú-Bihar Vármegye Önkormányzata (4024 Debrecen, Piac utca 54.) támogatást nyert az Interreg VI-A Romania-Hungary Program „Romanian-Hungarian Cross-Border Cultural Living Lab” elnevezésű program keretében. A pályázat célkitűzése *„A kultúra és a fenntartható turizmus szerepének erősítése a gazdasági fejlődésben, a társadalmi befogadásban és a társadalmi innovációban.”*

Hajdú-Bihar Vármegye Önkormányzata a pályázat keretében vállalta a román-magyar kulturális kapcsolatok erősítését a különféle kulturális együttműködésen alapuló közösségi akciók, tevékenységek, események megvalósítása keretében.

A két ország közötti együttműködések alapján erősödik a kultúra és a fenntartható turizmus szerepe a gazdasági fejlődésben, a társadalmi befogadásban és a társadalmi innovációban.

A pályázat keretében **„****Amatőr Képzőművészeti Tehetségkutató pályázatot és a hozzá kapcsolódó vándorkiállítást”** tervezünk megvalósítani. A tevékenység hatására a két fél kulturális és turisztikai értékeinek megismerésével elindul a művészeti sokféleségek tartalmi és kifejezésbeli feltérképezése. Feltárulnak és bemutatásra kerülnek a kulturális különbözőségek és elindul az interkulturális párbeszéd. Az amatőr művészeti tevékenység közösségi művelése nagymértékben hozzájárulhat az egyén társadalmi integrációjához és a társadalom harmonikus működéséhez.

**2. A pályázati felhívás címzettjei**

A pályázaton részt vehet minden **18 és 40 év közötti Hajdú-Bihar vármegyében (HU) vagy Bihar megyében (RO) élő és alkotó amatőr alkotóművész**, akinek célja alkotói képességének kibontakoztatása és vizuális műveltségének fejlesztése.

**3.** **Pályázati kategóriák**

**Képzőművészeti ágak: festészet, grafika, szobrászat.**

Olyan pályaművek beérkezését várjuk, melyek az adott korcsoportba tartozó személyek **környezetéhez kapcsolódó** **kulturális és turisztikai értékeket, hagyományokat helyezik a középpontba.**

Egy pályázó a fentebb említett képzőművészeti kategóriákban **maximum 3 pályaművet nyújthat be.**

**Pályázni kizárólag 2025-ben készült, a pályázó által készített művel lehet!** Nem nyújthatók be korábbi pályázatokon már díjazott alkotások, továbbá nem a pályázó által készített, akár csak részben mástól származó alkotás. A pályázó kizárólag a saját szellemi tulajdonát képező, eredeti alkotásával pályázhat.

Az alkotások technikai kivitelezése nem kötött.

Méretük:

* festészet max. 130 cm\*200 cm;
* grafika max. 70 cm\*100 cm;
* szobrászat – kisplasztika max. 50 cm \*50 cm

(a méretezésbe a keret, talapzat, installáció stb. is beleértendő).

**4.**

**Az alkotások benyújtásának módja és határideje**

Az elkészült alkotásokat Hajdú-Bihar Vármegye Önkormányzata székhelyére várjuk személyesen, vagy postai úton; mindkét esetben a pályaművet a jelen pályázati felhívás 1. mellékletét képező kitöltött adatlappal, a beérkezési határidő figyelembevételével kérjük benyújtani. A pályamunkákat kiállításra alkalmas állapotban, pl. keretezve várjuk.

**Személyesen:**

**2025. december 1-13. között**, minden munkanap 9.00- 16.00 óra között (pénteki napon 14.00 óráig) Hajdú-Bihar Vármegye Önkormányzata (4024 Debrecen, Piac utca 54. szám alatti) Vármegyeháza épületének földszintjén lévő 13. és 15. számú irodáiba.

**Postai úton:**

Hajdú-Bihar Vármegye Önkormányzata levelezési címére - 4024 Debrecen, Piac utca 54., Pf.: 72. - kérjük a borítékon feltüntetni: *„*Romanian-Hungarian Cross-Border Cultural Living Lab- képzőművészeti pályázat”.

Az alkotásokhoz minden esetben csatolandó a pályázati felhívás 1. mellékletét képező adatlap! A pályamunkák személyes átadásáról átadás-átvételi dokumentum készül.

**5. A pályázat elbírálásának módja és időpontja**

A pályázatokat 2026. február 28. napjáig, az erre kijelölt 3 fős szakmai zsűri értékeli. A díjazottak a jelen pályázati felhívás 1. mellékletét képező adatlapon megadott e-mail címen keresztül, a zsűri döntését követő 10 munkanapon belül kerülnek értesítésre.
Az alkotások zsűrizése három kategóriában történik: festészet, grafika és szobrászat. Kategóriánként I., II., III. és Különdíj kerül kihirdetésre, de a nyertes alkotások mellett a legkiválóbb alkotások két kiállításon (egy magyar és egy román településen) is bemutatásra kerülnek. A kiállítások időpontja tervezetten: 2026. év tavasza és 2026. tele. A díjazott alkotókról és alkotásaikról 3 nyelvű (román, magyar, angol) digitális kiadvány készül. A kiállításra kerülő pályamunkák alkotóit tárgyi jutalomban (pl. képzőművészeti szakmai anyagok) részesítjük. Ennek okán az alkotás benyújtásához szükséges, jelen pályázati felhívás 1. mellékletét képező adatlapon kérjük a beleegyezés tényét megerősíteni az erről szóló hozzájáruló nyilatkozati részben.

A díjak átadása az 1. kiállítás megnyitóján történik, melyről e-mailen értesítjük az érintetteket.

*A zsűri fenntartja a jogot, hogy külön indoklás nélkül nem hirdet nyertest. A zsűri döntése, eredménye jogi úton nem támadható.*

**6. Az alkotások visszajuttatása**

Az alkotások a 2. kiállítás helyszínéről, vagy Hajdú-Bihar Vármegye Önkormányzata székhelyéről személyesen, vagy e-mailen egyeztetett időpontokban lehet elszállítani. A postán érkezett pályamunkákat a pályázat végrehajtásában közreműködő munkatársunk kérésre postázza. A postázás e-mailen kérhető, melynek költségei az alkotót terheli. A postán feladott alkotások átadásának dokumentuma a csomagszállításról kiállított dokumentum. A visszajuttatás időpontja várhatóan 2026 decembere.

A pályamunkák személyes átadásáról átadás-átvételi dokumentum készül.

*Bővebb tájékoztatás kérhető:*

Szőnyi Sándorné Terdikné Bene Anita

szonyi.kati@hbmo.hu bene.anita@hbmo.hu

Tel.: +36-20/593-9636 Tel.: +36-20/280-9891